b'\n_START_ARTICLE_\nBrandon Weeden\n_START_SECTION_\nMLB-ura\n_START_PARAGRAPH_\nNew York Yankees varasi sy\xc3\xb6tt\xc3\xa4j\xc3\xa4n\xc3\xa4 pelanneen Weedenin vuoden 2002 MLB:n varaustilaisuudessa, tilaisuuden toisella kierroksella. Baseballurallaan h\xc3\xa4n pelasi Yankeesin farmijoukkueiden lis\xc3\xa4ksi my\xc3\xb6s Los Angeles Dodgersin sek\xc3\xa4 Kansas City Royalsin farmijoukkueissa._NEWLINE_Weeden lopetti baseballin vuonna 2006, loukkaantumisongelmien ja peliesitysten heikkenemisen my\xc3\xb6t\xc3\xa4.\n_START_SECTION_\nNFL-ura\n_START_PARAGRAPH_\nHigh schoolin j\xc3\xa4lkeen amerikkalaisen jalkapallon lopettanut, pelinrakentajana pelannut Weeden aloitti uransa uudelleen siirrytty\xc3\xa4\xc3\xa4n opiskelemaan Oklahoman valtionyliopistoon vuonna 2007. H\xc3\xa4n toimi joukkueen aloittavana pelinrakentajana kahtena viimeisen\xc3\xa4 vuotenaan._NEWLINE_Cleveland Browns varasi Weedenin vuoden 2012 NFL:n varaustilaisuuden ensimm\xc3\xa4isell\xc3\xa4 kierroksella, 22. pelaajana. H\xc3\xa4nelle annettiin tulokaskaudellaan aloittavan pelinrakentajan paikka ohi entisen ykk\xc3\xb6sen Colt McCoyn. H\xc3\xa4n pelasi aloittavana pelinrakentajana yht\xc3\xa4 vaille kaikki ottelut. H\xc3\xa4n oli sivussa runkosarjan viimeisest\xc3\xa4 ottelusta olkap\xc3\xa4\xc3\xa4vamman vuoksi ja h\xc3\xa4nen tilallaan pelasi Thad Lewis. Weedenille kertyi kaudella 3\xc2\xa0385 sy\xc3\xb6tt\xc3\xb6jaardia, mik\xc3\xa4 on Brownsin tulokasenn\xc3\xa4tys, ja h\xc3\xa4n sy\xc3\xb6tti 14 touchdownia. _NEWLINE_Kaudella 2013 Browns peluutti aloittavan pelinrakentajan paikalla kolmea eri pelaajaa. Weeden aloitti kauden aloittavana pelinrakentajana, mutta h\xc3\xa4nen ven\xc3\xa4ytetty\xc3\xa4 peukalonsa ottelussa Baltimore Ravensia vastaan h\xc3\xa4nen tilalleen tuli viikolla kolme Brian Hoyer, joka piti paikkansa aloittajana Weedenin sormen parannuttua. Hoyer joutui sivuun loppukaudeksi loukattuaan polvensa viikolla viisi, jonka j\xc3\xa4lkeen Weeden sai aloittavan pelinrakentajan paikan takaisin kahdeksi seuraavaksi otteluksi. Brownsin h\xc3\xa4vitty\xc3\xa4 kaikki nelj\xc3\xa4 Weedenin aloittamaa ottelua, h\xc3\xa4nen tilalleen tuli viikolla kahdeksan Jason Campbell. Weeden pelasi aloittavana pelinrakentajana viel\xc3\xa4 yhden ottelun, viikolla 13 Jacksonville Jaguarsia vastaan, kun Campbell oli sivussa aivot\xc3\xa4r\xc3\xa4hdyksen takia. Ottelu p\xc3\xa4\xc3\xa4ttyi Brownsin tappioon. Weeden sai ottelussa aivot\xc3\xa4r\xc3\xa4hdyksen ja Campbell palasi aloittavaksi pelinrakentajaksi viikolla 14. _NEWLINE_Browns purki sek\xc3\xa4 Weedenin ett\xc3\xa4 Campbellin sopimukset maaliskuussa 2014. Weeden allekirjoitti samassa kuussa kaksivuotisen sopimuksen Dallas Cowboysin kanssa. Dallasissa Weeden pelasi Tony Romon varamiehen\xc3\xa4. Romon ollessa loukkaantumisen takia sivussa kaudella 2015, Weedenist\xc3\xa4 tuli joukkueen aloittava pelinrakentaja. Cowboys kuitenkin p\xc3\xa4\xc3\xa4tti hankkia Matt Casselin Romon tuuraajaksi ja laittoi Weedenin nelj\xc3\xa4n ottelun j\xc3\xa4lkeen vapaiden pelaajien listalle, josta Houston Texans poimi h\xc3\xa4net._NEWLINE_Texasissa Weeden tuurasi loukkaantuneita T. J. Yatesia ja Brian Hoyeria. Kaudella 2016 Weeden oli seuran kolmantena pelinrakentajana, eik\xc3\xa4 saanut peliaikaa. Kaudeksi 2017 Weeden siirtyi yksivuotisella sopimuksella Tennessee Titansiin. Weeden ei saanut lainkaan peliaikaa Titansissa._NEWLINE_Weeden palasi Houston Texansiin yksivuotisella sopimuksella kaudeksi 2018. Deshaun Watsonin varamiehen\xc3\xa4 Weeden p\xc3\xa4\xc3\xa4si kent\xc3\xa4lle kauden aikana ainoastaan kerran.'